己卯題吳江長橋二首
作者：陸文圭
朝代：宋

paragraphs: 瓜步投鞭濕馬尾，吳江猶是衣带水。
陽侯不敢駕風濤，神劍自斷長虹死。
木罌夜半飛渡軍，縛筏驅丁命如蟻。
波心兩龍忽跳出，一聲金鼓波神泣。
興廢相望五六載，斜陽獨倚欄干立。
酒酹波神叫不應，劍鋩冷浸秋蒲碧。
江頭朱欄四千尺，一望初疑幾十里。
左約江流右截湖，橋東出日橋西雨。
漁歌答響遠相失，群雁旅泊迷葭葦。
荒村獨木橫野渡，深厲纔能濕衣履。
乘輿足受兩三人，猶當杠梁涉溱洧。
書生眼力小如甕，一臯巨麗心驚喜。
吁嗟人力不可到，毋乃神功役山鬼。
憶昔燕兵下江浙，馬逸風騣卷灘尾。
長驅水陸一時進，錢塘破竹從風靡。
川流衰竭王氣盡，成敗反復固其理。
汴師平南將彬美，南人死恨樊若水。
采石浮橋一夕成，曉出降幡人姓李。